ToekomsVenster: U is vir my hulp(Foto: @emotional_discord/Unsplash) “As ek aan U dink op my bed, oor U peins in die nag, dan weet ek: U is vir my ŉ hulp, en dan juig ek oor die beskerming onder u vleuels.” – Psalms 63:7-8 Slaaploosheid is nie lekker nie. So af en toe, sonder rede, gaan ŉ mens deur ŉ tyd waarin die slaap jou ontwyk. Gelukkig klaar dit weer op en kom ŉ mens weer in jou normale slaaproetine. “As ek in die aand bed toe gaan, wens ek dit is al die volgende môre. Maar die nagte is lank en uitgerek. Ek lê en rondrol tot die volgende oggend toe.” − Job 7:4 (DB) Wakker lê in die nag kan verskillend benader word. Jy kan jouself nie aan die slaap forseer nie. Skape tel en ander interessanthede werk ook nie noodwendig nie. Hoe meer jy jou vervies vir die feit dat jy nie kan slaap nie, hoe verder bly ŉ gesonde nagrus van jou af. Die beste om te doen is om vir jouself te sê dat dit nie die einde van die wêreld is nie. Die moontlikheid dat jy môre effens moeg en afgerem gaan voel is daar, maar ŉ mens gaan nie daarvan dood nie. Begin om die wonder van bewus wees te waardeer. Luister na die naggeluide en praat met die Here. Neem die tyd om Hom te loof en te prys vir sy onweerstaanbare liefde, sorg en trou. Dink aan die genade dat jou naam geskrywe is in die Boek van die lewe en van die Lam. Vra die Here of daar ŉ rede is hoekom jy wakker is. Wil Hy jou aan iets of iemand herinner? Wees sensitief vir sy Gees en die influistering van sy Stem. Bid vir mense naby en ver soos die Gees jou lei. Die lewe is kort. Eendag gaan ons lank slaap. Waardeer die wakker-oomblik. Sing lofliedere tot Sy eer. Lees ŉ goeie geestelike boek, luister na musiek en bedink die lewe. Moenie die kosbare tyd van wakker lê mors nie. Gou is die seisoen van wakker lê verby en slaap jy heerlik soos die Psalmdigter beskryf in Psalms 3:6 (DB): “In die aand kan ek gaan slaap sonder om te lê en rondrol van bekommernis. In die môre word ek rustig wakker, want ek weet die Here sal my krag gee om my probleme op te los.”